L'ampostina Teresa Ferré, nova directora del Consorci Memorial dels Espais de la Batalla de l'Ebre | Diari de Tarragona
L'ampostina Teresa Ferré, nova directora del Consorci Memorial dels Espais de la Batalla de l'Ebre
30 de Junio de 2020 - 12:29 hs
La periodista ampostina Teresa Ferré serà, des d'aquest dimarts, la nova directora del Consorci Memorial Batalla de l'Ebre (Comebe), segons ha pogut confirmar l'ACN. El nomenament del Departament de Justícia arriba un mes després de l'acomiadament de David Tormo, l'anterior coordinador tècnic de l'ens que treballa per preservar els espais i difondre la memòria de l'episodi bèl·lic. El consell d'administració va decidir llavors reorganitzar-lo internament per dotar-lo de "més autonomia administrativa". Ferré, que ocupa un càrrec de lliure designació, ha treballat en l'àmbit del periodisme cultural i ha estat professora de la UAB i la URV, dedicant bona part de la seva recerca a la fotografia i propaganda durant la Guerra Espanyola i l'exili.
L'aprovació dels nous estatuts el 15 de maig passat per part del Govern va marcar l'inici de la reestructuració de l'organisme, que depèn de la Direcció General de la Memòria Democràtica. Amb aquesta idea, el consell d'administració –amb representació de la quinzena d'ens locals implicats- va amortitzar la plaça que ocupava Tormo, la cara visible del Comebe des de la seva posada en marxa, i el va acomiadar amb l'argument que el seu lloc quedava buit de funcions. Per contra, creava una nova plaça de direcció de designació directa, sense concurs públic previ.
Segons van argumentar ja en aquell el Departament de Justícia, la reestructuració interna formava part d'una estratègia per "potenciar els espais de la memòria de la batalla de l'Ebre". En aquest sentit, les mateixes fonts van subratllar que la nova direcció disposaria de "més autonomia administrativa" a l'hora de prendre les decisions ordinàries des del territori davant la centralització que fins aquest moment s'havia exercit des de Barcelona.